Hæren går etter islamistene i Egypt
Militærfly i formasjon sendte ut svart, rød og hvit røyk over Kairo i morgentimene torsdag. Kvelden i forveien hadde hundretusener jublet for at president Mohamed Morsi ble avsatt av hæren. Og seiersstemningen er fortsatt ikke over. Biler og stridsvogner med egyptiske flagg og jublende menneskemengder preger igjen den egyptiske hovedstaden. Samtidig har det egyptiske forsvaret gått hardt til verks mot Det muslimske brorskapet. Allerede onsdag gikk TV-kanalen til Brorskapet i svart, og torsdag kom nyheten om at hæren hadde utstedt arrestordre på 300 medlemmer. Organisasjonens ledere, Mohamed Badie og Khairat el-Shater er blant de som nå vil bli arrestert melder NTB. Ifølge den saudiarabiske nyhetskanalen Al Arabiya er de to siktet for å ha oppfordret til vold.Det er ikke en utvikling utenriksminister Espen Barth Eide setter pris på.Den avsatte presidenten var selv tidligere medlem av Brorskapet som har fått økt innflytelse etter revolusjonen i 2011. Khairat al-Shater var Brorskapets førstevalg som presidentkandidat før valget i 2012, men han ble diskvalifisert av valgkomiteen, melder NTB. Den rike forretningsmannen regnes som Det muslimske brorskaps fremste politiske strateg, men måtte altså gi fra seg kandidaturet til Mohamed Morsi. Den avsatte presidenten sitter selv i husarrest etter at han ble avsatt onsdag.Adli Mansour ble tidligere på dagen tatt i ed som ny president i Egypt. Lederen for grunnlovsdomstolen er innsatt som president i en overgangsperiode. Under innsettelsen uttalte Mansour at Brorskapet er en del av nasjonen. I etterkant av presidentens avsettelse onsdag, oppsto det en kamp om ordene. Presidentens nasjonale sikkerhetsrådgiver gikk tidlig ut og kalte dette et militærkupp, mens forsvarssjefen la vekt på at militæret ikke ønsket å sitte med makten. Utenriksminister Barth Eide ønsker ikke å kalle det som skjedde onsdag for et militærkupp. - Det vi har valgt å si, er at dette er et veldig komplisert bilde. Vi beklager hele situasjonen som har oppstått. Den består i at Morsi og muslimbrødrene ikke har lyktes med å styre landet på en god måte og ikke klart å inngå et bredt nasjonalt kompromiss slik vi har oppfordret dem til å gjøre. Sentrale opposisjonspolitikere har heller vist tilstrekkelig kompromissvilje. Så det finnes mange kilder til at det gikk så galt, før hæren nå valgte å gripe inn, sier Barth Eide.Det egyptiske forsvaret har siden onsdag kveld utplassert store styrker over hele Kairo. Rundt grunnlovsdomstolen i Kairo danner stridsvogner og soldater en jernring. Inne i bygningen sitter den nyansatte presidenten Adli Mansour.Utenfor bygningen er det jevn strøm av jublende Morsi-motstandere og tutende biler. - Vi er her for å kontrollere trafikken og for å beskytte rettsbygningen og den nye presidenten, sier el Rahman som deler demonstrantenes tro på en lysere fremtid for Egypt. Natt til onsdag ble 16 mennesker drept etter trefninger mellom tilhengerne og motstanderne av Morsi ved Universitetet i Kairo. Torsdag har forsvaret sperret av veien inn til universitetet hvor Brorskapet fortsatt holder stand. Journalister som var ved universitetet onsdag kveld rapporterte at representanter fra Brorskapet kommer til å være der selv om de må bøte med livet.
Kairos gater er fortsatt fylt av jublende mennesker etter at president Morsi ble avsatt onsdag. Samtidig går hæren nå hardt inn mot Brorskapet.